# Cargill Gilston Knott

Cargill Gilston Knott (Penicuik, 30 de juny de 1856 - Edimburg, 26 d'octubre de 1922) va ser un matemàtic i físic escocès, que va fer treballs importants en geofísica i sismologia.

## Vida i Obra

Knott va fer els estudis secundaris al institut d'Arbroath (consell d'Angus) i va començar els estudis universitaris el 1872 a la universitat d'Edimburg, on va caure sota la influència de Peter Guthrie Tait. Després de graduar-se el 1876, va treballar com assistent de recerca en el laboratori del propi Tait. Durant aquests anys de laboratori va investigar la relació de la calor amb l'electricitat i el magnetisme.
A començaments dels anys 80's, va participar en el moviment renovador de l'ensenyament de les matemàtiques a secundària, juntament amb George Chrystal, i que va cristal·litzar amb la fundació de la Edinburgh Mathematical Society. El 1883, per una recomanació de William Thomson (Lord Kelvin), va acceptar un càrrec de professor de física i enginyeria a la universitat de Tòquio on va romandre fins al 1891. Allà va exercir notable influència sobre una generació de joves físics japonesos. En aquest temps al Japó, va continuar i promoure entre els seus estudiants els estudis sobre geomagnetisme i magnetostricció, i començant a desenvolupar instruments per la mesura dels moviments sísmics.
El 1891, en retornar a Escòcia, va ser professor de física a la universitat d'Edimburg i va continuar l'estudi de les ones sísmiques, aportant nous conceptes com el dels harmònics o el de la coherència de les ones sísmiques reflectides.
Des de 1880 va ser un membre molt actiu de la Royal Society of Edinburgh de la qual va ser secretari general (1912-1922). També va ser molt actiu com a membre, a més de cofundador, de la Edinburgh Mathematical Society de la qual va ser secretari i tresorer des de la seva fundació i president en dos períodes: 1893-94 i 1918-1919.

## Referències

* ↑ Whittaker, 1924, p. 237.
* 1 2 Kabrna, 2010, p. 340.
* ↑ Whittaker, 1924, p. 238.
* ↑ Milne, 1921, p. 50.
* ↑ Koizumi, 1975, p. 68.
* ↑ Koizumi, 1975, p. 89.
* ↑ Schweitzer, 2007, p. 269.
* ↑ Howarth, 2017, p. 255.
* ↑ Howarth, 2017, p. 452.
* ↑ Milne, 1921, p. 51.

## Bibliografia

* Howarth, Richard J. Dictionary of Mathematical Geosciences: With Historical Notes (en anglès). Springer, 2017. ISBN 978-3-319-57314-4.
* Kabrna, Paul. «Cargill Gilston Knott (1856–1922): Mathematician, Physicist And Seismologist». A: Hugh Cortazzi (ed.). Britain and Japan: Biographical Portraits, Vol. VII (en anglès). Brill, 2010, p. 340-353. ISBN 9789004218031.
* Koizumi, Kenkichiro. «The Emergence of Japan's First Physicists: 1868-1900». A: Russell McCormmach (ed.). Historical Studies in the Physical Sciences, Volum 6 (en anglès). Princeton University Press, 1975. ISBN 978-0-691-61751-0.
* Milne, Archibald «Cargill G. Knott, D.Sc, LL.D., F.R.S.» (en anglès). Proceedings of the Edinburgh Mathematical Society, Vol. 40, 1921, pàg. 50-51. DOI: 10.1017/S0013091500035963. ISSN: 0013-0915.
* Schweitzer, Johannes «The Birth of Modern Seismology in the Nineteenth and Twentieth Centuries» (en anglès). Earth Sciences History, Vol. 26, Num. 2, 2007, pàg. 263-280. DOI: 10.17704/eshi.26.2.q412767051228155. ISSN: 0736-623X.
* Whittaker, E.T. «Cargill Gilston Knott, LL.D., F.R.S., General Secretary» (en anglès). Proceedings of the Royal Society of Edinburgh, Vol. 43, 1924, pàg. 237-248. DOI: 10.1017/S0370164600022628. ISSN: 0370-1646.

## Enllaços externs

* O'Connor, John J.; Robertson, Edmund F. «Cargill Gilston Knott» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)